לבקשת הכותב: בעריכה יש צורך להתייחס לשאלות הבאות: האם ההסבר קצר מידי/ארוך מידי, האם הרעיון המרכזי ברור, האם יש חזרה מיותרת על הדברים, האם הפרק קוהרנטי, האם דרך הצגת הדברים הגיונית, וכו'. לדוגמא, החלטתי לא לשלב הערות שוליים, האם ההערות בגוף הטקסט מפריעות לקריאה השוטפת.

## ארבע האימהות במקרא

כאשר אנו מתבוננים במסכת החיים של האבות והאימהות, אנו נוכחים לראות כי רוב הזמן הנשים נמצאות ברקע; הסיפורים מסופרים בעיקר דרך עיניהם של הגברים. הנשים ממעטות להתערב, ולמעשה מספר הפסוקים שבהם אחת הנשים אומרת דבר-מה לבעלה מצומצם ביותר [מחשבה: אם גם אמירות של האבות לנשותיהם נדירות, דהיינו השתיקה הזוגית היא הדדית – אז אין בכך עדות דווקא לחוסר מעורבות של הנשים, אלא לנושאים אחרים (אולי לכך שסיפורי התורה אינם ממוקדים בתקשורת הזוגית?) כדי להציג דווקא חוסר מעורבות של הנשים יהיה צורך להראות, למשל, שעיקר האירועים המתוארים קרו לגברים דווקא, או בכל אופן מוצגים בפסוקים באופן שממקד את תשומת הלב בגברים. כנרת.]. נתבונן באותן אמירות של ארבע האימהות, אשר משקפות את הנושאים שהיו חשובים להן, ועבורם הן חרגו ממנהג השתיקה והביעו את דעתן.

## שרה

שרה שותקת בכל הקשור לחייה האישיים. היא לא אמרה מאומה על אודות המעבר, יחד עם משפחת תרח, מאור כשדים לחרן. היא לא אמרה מאומה על היציאה מחרן, תוך עזיבת משפחתה, ועל ההליכה לארץ כנען. בירידה למצרים ביקש אברהם משרה "אִמְרִי נָא אֲחֹתִי אָתְּ" ושרה דממה, וכך בכל האירוע עם פרעה. מאוחר יותר, בעת הירידה לגרר, אברהם כבר ויתר על בקשה: "וַיֹּאמֶר אַבְרָהָם אֶל שָׂרָה אִשְׁתּוֹ אֲחֹתִי הִוא" – ושוב שתקה שרה במהלך כל האירוע עם אבימלך.

רק בנושא אחד התערבה שרה, יזמה ואף התווכחה עם אברהם; המשך שושלת המשפחה. נשים לב כי בכל התורה אמרה שרה לאברהם שלושה וחצי משפטים בלבד; באומרנו 'חצי משפט' אנו מתכוונים למשפט אשר לא ברור אם נאמר לאברהם או לבן שיח אחר, כפי שיוצג בהמשך.

נעבור על כל אמירותיה של שרה לאברהם:

לאחר ששרה ראתה שאינה מצליחה ללדת ילדים, יזמה את המעבר של הגר ממעמד של שפחה למעמד של אישה שנייה, או לפחות למעמד של אמא לחלק מילדי אברהם (יצוין כי זוהי הפעם הראשונה שאנו פוגשים רעיון ממין זה בתנ"ך):

וַתֹּאמֶר שָׂרַי אֶל אַבְרָם הִנֵּה נָא עֲצָרַנִי ה' מִלֶּדֶת בֹּא נָא אֶל שִׁפְחָתִי אוּלַי אִבָּנֶה מִמֶּנָּה וַיִּשְׁמַע אַבְרָם לְקוֹל שָׂרָי: וַתִּקַּח שָׂרַי אֵשֶׁת אַבְרָם אֶת הָגָר הַמִּצְרִית שִׁפְחָתָהּ מִקֵּץ עֶשֶׂר שָׁנִים לְשֶׁבֶת אַבְרָם בְּאֶרֶץ כְּנָעַן וַתִּתֵּן אֹתָהּ לְאַבְרָם אִישָׁהּ לוֹ לְאִשָּׁה: (בראשית טז ב-ג)

זהו המשפט הראשון שאמרה שרה לאברהם.

החיים זימנו לשרה הפתעה. נראה שבמהלך הריונה של הגר, החלה זו לראות את עצמה כמחליפתה של שרה:

וַיָּבֹא אֶל הָגָר וַתַּהַר וַתֵּרֶא כִּי הָרָתָה וַתֵּקַל גְּבִרְתָּהּ בְּעֵינֶיהָ: וַתֹּאמֶר שָׂרַי אֶל אַבְרָם חֲמָסִי עָלֶיךָ אָנֹכִי נָתַתִּי שִׁפְחָתִי בְּחֵיקֶךָ וַתֵּרֶא כִּי הָרָתָה וָאֵקַל בְּעֵינֶיהָ יִשְׁפֹּט ה' בֵּינִי וּבֵינֶיךָ: (בראשית טז ד-ה)

זהו המשפט השני שאמרה שרה לאברהם.

כעסה של שרה על אברהם מצביע על כך שלהבנת שרה, גם אברהם הרהר בינו לבין עצמו ברעיון של המשך השושלת מהגר ולא משרה. חז"ל תפסו כי מערכת היחסים שהתפתחה בין הגר לאברהם לא הייתה שולית. חלק מהמדרשים גורסים כי אברהם שמר על קשר עם הגר ועם בנו ישמעאל גם לאחר שילוחם מביתו, וכי לאחר מות שרה נשא אברהם את הגר לאישה. נתבונן לדוגמה במדרש הבא:

לאחר שלש שנים הלך אברהם לראות את ישמעאל בנו, ונשבע לשרה שלא ירד מעל הגמל במקום שישמעאל שרוי תמן, והגיע לשם בחצי היום, ומצא שם את אשתו של ישמעאל, אמר לה היכן הוא ישמעאל, אמרה לו הלך הוא ואמו להביא פירות ותמרים מן המדבר, אמר לה תני לי מעט לחם ומים כי עייפה נפשי מדרך המדבר, אמרה לו אין לי לחם ולא מים. אמר לה כשיבא ישמעאל הגידי לו את הדברים הללו ... ואמרי לו זקן אחד מארץ כנען בא לראותך ואמר חלף מפתן ביתך שאינה טובה לך, וכשבא ישמעאל מן המדבר הגידה לו את הדברים הללו ... והבין ישמעאל ושלחה אמו ולקחה לו אשה מבית אביה ופטימה שמה.

ועוד אחר שלש שנים הלך אברהם לראות את ישמעאל בנו, ונשבע לשרה כפעם ראשונה שאינו יורד מן הגמל במקום שישמעאל שרוי שם, והגיע לשם בחצי היום ומצא שם אשתו של ישמעאל ואמר לה היכן הוא ישמעאל, אמרה לו הוא ואמו הלכו לרעות את הגמלים במדבר, אמר לה תני לי מעט לחם ומים כי עייפה נפשי מדרך המדבר, והוציאה לחם ומים ונתנה לו, עמד אברהם והיה מתפלל לפני הב"ה על בנו ונתמלא ביתו של ישמעאל מכל טוב ממין הברכות, וכשבא ישמעאל הגידה לו את הדבר וידע ישמעאל שעד עכשו רחמי אביו עליו כרחם אב על בנים.

לאחר מיתתה של שרה חזר אברהם ולקח את גרושתו, שנאמר ויוסף אברהם ויקח אשה, ומדקאמר ויוסף משמע שפעם ראשונה היתה אשתו ועוד לא הוסיף לבא עליה, ושמה קטורה שהיתה מקוטרת מכל מיני בשמים, ד"א קטורה שהיו נאים מעשיה כקטרת, ילדה לו ששה בנים וכלם נקראו על שמו של ישמעאל, שנאמר ותלד לו את זמרן ואת יקשן. (פרקי דרבי אליעזר פרק ל)

אם כן, המדרש מתאר מערכת יחסים חמה בין אברהם להגר; הם שמרו על קשר במהלך השנים, ואהבתו ודאגתו של אברהם לישמעאל לא פסקו לאחר שעזבו הגר וישמעאל את ביתו. לכן קל להבין כי שרה חששה שהגר תמלא את מקומה בבית אברהם כממשיכת השושלת של עם ישראל.

המדרש הבא מפרש את מהות כעסה של שרה – "חֲמָסִי עָלֶיךָ", ומקשר אותו לאמירה ספציפית של אברהם:

כך אמרה שרה לאברהם חמסי עליך, שלא אמרת ואנו הולכים ערירים, אלא אמרת ואנכי הולך ערירי, לך יהב ולי לא יהב, כיוצא בדבר הן לי לא נתתה זרע, לך יהב ולי לא יהב, לכך נאמר חמסי עליך. (פסיקתא זוטרתא בראשית פרק טז)

גם במדרש זה שמים חז"ל בפיה של שרה את החשש הגדול שאברהם ויתר עליה וקיבל את האפשרות שזרעו ימשיך מהגר כאפשרות מעשית. לכן – על פי הטענה המיוחסת לשרה – בתפילתו של אברהם לקב"ה הוא קובל על העובדה כי הוא, אברהם, ערירי, ואינו מתייחס לערירותה של שרה. [נראה לי שאחרי רצף המדרשים הזה כדאי שתבוא אמירה מסכמת כלשהי על התרומה שלהם לטענה הכללית של הטקסט. כנרת.]

כעבור זמן-מה האזינה שרה מפתח האוהל ושמעה כי בעוד שנה תלד בן, ותגובתה – "וַתִּצְחַק שָׂרָה בְּקִרְבָּהּ". לא ברור אם היה זה צחוק של שמחה או צחוק של אי-אמונה, אך בכל מקרה שרה הכחישה אותו בהמשך; לאחר שאלת הקב"ה "לָמָּה זֶּה צָחֲקָה שָׂרָה", מתוארת תגובת שרה במילים אלו:

וַתְּכַחֵשׁ שָׂרָה לֵאמֹר לֹא צָחַקְתִּי כִּי יָרֵאָה וַיֹּאמֶר לֹא כִּי צָחָקְתְּ (בראשית יח טו)

למי הופנתה ההכחשה של שרה? האם אמרה זאת בשיחה עם אברהם, או שמא בשיחה מול הקב"ה? במדרשים רבים תופסים כי היה זה דו-שיח בין הקב"ה לבין שרה:

ותכחש שרה וגו' ר' יהודה בר' סימון ר' יוחנן בשם ר' אלעזר בר' שמעון מעולם לא ניזקק הקדוש ברוך הוא להשיח עם האשה אלא עם אותה הצדקת, אף היא על ידי עילא, ר' אבא בר כהנא בשם ר' ביריי כמה כירכורין כירכר בשביל להשיח עימה ויאמר לא כי צחקת. (בראשית רבה פרשת וירא)

ראה כמה גדולות ונוראות עשה הקדוש ברוך הוא עם שרה אמנו, שעם כל הנשים הצדקניות דבר עמהם ע"י מלאך, ועם שרה ע"פ הדבור, שנאמר ויאמר לא כי צחקת, לא אמר הכתוב כי צחקה, לא כי צחקת. (פסיקתא זוטרתא פרשת חיי שרה)

לפי מדרשים אלו, אמירתה של שרה "לֹא צָחַקְתִּי" נאמרה בשיח מול הקב"ה ולא נאמרה לאברהם, לכן נותרנו עם שלושה משפטים בלבד שאמרה שרה לאברהם.

ההתערבות האחרונה של שרה קשורה גם היא לעתיד השושלת הישראלית. לאחר שראתה את ישמעאל מצחק, כלומר הבינה כי ישמעאל אינו מתאים להיות ממשיכו של אברהם ואולי אף מסכן את שלמותו המוסרית של יצחק, אמרה שרה לאברהם בהחלטיות ובעוצמה:

וַתֹּאמֶר לְאַבְרָהָם גָּרֵשׁ הָאָמָה הַזֹּאת וְאֶת בְּנָהּ כִּי לֹא יִירַשׁ בֶּן הָאָמָה הַזֹּאת עִם בְּנִי עִם יִצְחָק: (בראשית כא י)

זהו המשפט השלישי שאמרה שרה לאברהם.

אברהם התקומם כנגד גישתה הפסקנית של שרה, ואולם הקב"ה התערב והכריע:

וַיֹּאמֶר אֱלֹהִים אֶל אַבְרָהָם אַל יֵרַע בְּעֵינֶיךָ עַל הַנַּעַר וְעַל אֲמָתֶךָ כֹּל אֲשֶׁר תֹּאמַר אֵלֶיךָ שָׂרָה שְׁמַע בְּקֹלָהּ כִּי בְיִצְחָק יִקָּרֵא לְךָ זָרַע. (בראשית כא יב)

חז"ל תפסו את הוויכוח בין אברהם לשרה ואת הכרעתו של הקב"ה לטובת שרה כמייצגים את המעמד השונה של אברהם ושל שרה בפני הקב"ה:

והיא בעולת בעל, אמר רבי אחא בעלה נתעטר בה והיא לא נתעטרה בבעלה, רבנן אמרי מרתא דבעלה, בכל מקום האיש גוזר ברם הכא כל אשר תאמר אליך שרה שמע בקולה. (בראשית רבה פרשה נב)

ויאמר אלהים אל אברהם אל ירע בעיניך על הנער ועל אמתך כל אשר תאמר אליך שרה שמע בקולה, מכאן אתה למד שהיה אברהם טפל לשרה בנביאות. (שמות רבה פרשה א)

הוויכוח על אודות ישמעאל הדגים לאברהם, וגם לנו הקוראים, כי במובן מסוים היה מעמדה של שרה מול הקב"ה גבוה ממעמדו של אברהם, עד כדי האמירה כי אברהם טפל לשרה בנביאות.

אם כן, אנו רואים כי שרה חרגה ממנהג השתיקה אך ורק בכל הקשור לילדים אשר ימשיכו את שושלת אברהם. עבור מטרה זו הייתה מוכנה לאפשר לאברהם חיים עם אישה נוספת; עבור מטרה זו הייתה מוכנה להתעמת עם אברהם פעם אחר פעם ולהכריחו לשלוח את הגר וישמעאל למדבר, והתערבותה אף הביאה לכך שהקב"ה עצמו התערב והכריע בוויכוח.